Cash´Basement Tapes er funnet
I natt fikk Reese Whiterherspoon Oscar for sin rolle som June Carter Cash i bio-filmen »Walk The Line«. Det vil neppe legge en demper på den Cash-bølgen som skyller over store deler av verden. I USA selger Best of-platen med Cash fortsatt 40.000 eksemplarer i uka, et drøyt halvår etter utgivelsen og samme plate holder stand på Topp 5 i Norge.
Ikke overraskende er Cash forskjellige selskap på ballen når det gjelder arkiv-utgivelser. I mai kommer en dobbel-CD som kan vise seg å være spesielt interessant for seriøse Cash-hoder. Under en opprydning i House of Cash i Hendersonville fant Cash´ sønn, John Carter Cash, en rekke tape-bokser med uklart innhold. Det skulle vise seg å være Cash´ egne Basement Tapes.
Mannen-i-svart med kassegitar, der han foredrar Tin Pan Alley hits, tradisjonelle folksanger, personlige favoritter, gospel og nye egne sanger. I tillegg resiterer han poesi og forteller historier fra sin egen oppvekst. Opptakene er gjort i flere omganger, først i 1973, dernest på slutten av 70-tallet og begynnelsen av 80-tallet.
Med andre ord snakker vi om forløpere til »American Recordings«, med ti og tyve år.
Dette forklarer kanskje Cash´ respons da Rick Rubin foreslo å gjøre det samme, nedstrippede lydbildet, i 1993.